ועדת הכלכלה, כנסת 16, פרוטוקול מספר 459, 2005-07-17 12:00

אמנון כהן: שלום לכולם.

אמנון כהן: אנחנו פותחים את הדיון בנושא תקנות הגז (בטיחות ורישוי) (רישוי העוסקים בעבודות גפ"מ), התשס"ד 2004.

אמנון כהן: עודכנתי על ידי מנהלת הוועדה שהוועדה קיימה מספר רב של דיונים בנושא הזה ואף בתיאום עם משרד התשתיות, ביקשו שהשר יכין את התקנות ויביא אותן לאישור הוועדה.

אמנון כהן: זה כנראה היה גם בתיאום עם הגופים, עם החברות, וגם עכשיו זה לא כל הדברים שדיברו אלא חלק אחד.

לאה ורון: זה סט אחד מתוך שני הסטים של התקנות שהועברו בזמנו לוועדה, ואנחנו עוסקים בסט של רישוי העוסקים בעבודות גז.

אמנון כהן: מתי הסט השני אמור להגיע?

לאה ורון: כשתתקבל פנייה של השר עם התקנות בנוסח שהמשרד ימצא לנכון להעביר לאישור הוועדה, הוועדה תוכל להעמיד אותם על סדר היום.

לאה ורון: בינתיים התקבלה פנייה רק בנושא העוסקים בעבודות גפ"מ.

אמנון כהן: כמובן הנושא מאוד חשוב, כל נושא ההסדרה.

אליעזר זנדברג: למה לא הגיע בכלל הסט השני עד עכשיו?

אמנון כהן: לנו חשוב מאוד להסדיר את נושא הגז, גם את נושא הרישוי.

אמנון כהן: כולנו ערים לתאונות שהיו במדינה, גם בתל אביב, גם בשכונת התקווה, היו הרבה אנשים שנפגעו, נהרגו, דליפות גז, התקנות שהותקנו על ידי אנשים לא כל כך מוסמכים כנראה, והנושא הזה טעון שיפור ותיקון, ואני שמח שהתקנות האלה כבר הגיעו.

אמנון כהן: בגלל שהנושא הזה כבר נידון פה הרבה פעמים אז לא נצטרך לקרוא שוב את התקנות ונציג משרד התשתיות יסביר לנו במקרו מה הולכים להסדיר בתקנות האלה, ולאחר מכן בגדול תסביר לנו את ההגדרות ונשמע את הגופים.

אמנון כהן: אם יש למישהו התנגדות או אם מינוח כזה או אחר מפריע למישהו, אנחנו נשמע את הצדדים, המטרה היא לאשר אותם ולהתקדם עם זה הלאה.

אמנון כהן: מי מטעם משרד התשתיות, אתה, ולדימיר, בבקשה אדוני.

ולדימיר נמירובסקי: התקנות האלה תוקנו מכוח חוק בטיחות ורישוי.

ולדימיר נמירובסקי: בחוק השר רשאי להסדיר את כל העניין של רישוי עוסקים וסוף סוף זה הגיע לשולחן הוועדה.

ולדימיר נמירובסקי: כמו שנאמר קודם היו דיונים ולמעשה זה נוסח שהיה מקובל על ועדת הכלכלה.

לאה ורון: מר נמירובסקי, שאל אתכם היושב ראש לגבי הסט השני של התקנות בנושא רישוי ספקי גז, אולי אתה יכול לומר מה המצב של התקנות.

ולדימיר נמירובסקי: לגבי תקנות של רישוי ספקי גז, היו לנו דיונים עם משרד המשפטים ועם הגבלים עסקיים.

ולדימיר נמירובסקי: יש נוסח שכרגע הוא בדיון שהוא חצי מוסכם, וברגע שהוא יהיה מוסכם אנחנו נשמח מאוד להעביר אותו לוועדה.

אמנון כהן: מה זה ברגע שיהיה מוסכם, עוד שנה?

ולדימיר נמירובסקי: לוח הזמנים שלי הוא עד שהיועצת המשפטית שלי יוצאת לחופש.

לאה ורון: גברת גבאי אמורה לצאת לחופשת לידה.

אמנון כהן: יפה, אנחנו צריכים הרבה.

אליעזר זנדברג: הוא התכוון הרבה ילדים, לא הרבה יועצים משפטיים.

ולדימיר נמירובסקי: אנחנו רב תחומיים ופועלים בהרבה מישורים כולל במישור המבורך.

אמנון כהן: אם היועצת הולכת ללדת ואחר כך תרצה להאריך את חופשתה בעוד כמה חודשים כי היא רוצה לגדל את התינוק - - -

אולגה גבאי: שלא תפתחו פה ציפיות, אני אחזור בזמן.

ולדימיר נמירובסקי: אני מצפה תוך חודש חודשיים להעביר את זה לשולחן הוועדה.

אמנון כהן: ואני מבטיח שאפילו אם נהיה בפגרה נתכנס כדי לאשר.

ולדימיר נמירובסקי: תודה רבה.

ולדימיר נמירובסקי: למעשה התקנות האלה היו פה כבר שנה וחצי והיו דיונים - - -

אמנון כהן: אצלי פה לא היו.

ולדימיר נמירובסקי: אצל קודמך בתפקיד.

אמנון כהן: לא היו על שולחן הוועדה.

ולדימיר נמירובסקי: היו.

אמנון כהן: לאישור?

לאה ורון: לא כשחבר הכנסת כהן מכהן בתור יושב ראש, זה מה שהוא שואל.

לאה ורון: הם היו על שולחן הוועדה בתקופתו של חבר הכנסת שלום שמחון שהיה אז יושב ראש הוועדה.

לאה ורון: הוועדה קיימה מספר דיונים, הקימה ועדת משנה, ולראשונה הועבר מכתב השר עם הבקשה - - -

אמנון כהן: מתי?

לאה ורון: המכתב הועבר ב-17 במאי 2005.

אמנון כהן: מאז זה אצלי על השולחן.

ולדימיר נמירובסקי: אבל אני מדבר על שולחן הוועדה ולא על שולחן של יושב הראש.

ולדימיר נמירובסקי: נשאלתי על שולחן הוועדה אז עניתי.

ולדימיר נמירובסקי: לגבי התקנות האלה, הן מסדירות נושא רישוי.

ולדימיר נמירובסקי: יש 4 רישיונות והתקנות מגדירות סוגי רישיונות ותחום עיסוק של כל רשיון ורשיון.

ולדימיר נמירובסקי: התקנות האלה גם מגדירות מגוון עבודות שאינן זקוקות לרשיון, העבודות האלה כדי לבצע אותן צריך הכשרה מקצועית.

אמנון כהן: זה בעיקר דן להכשיר את המתקינים של הגז?

ולדימיר נמירובסקי: מתקינים ומתכננים, כן בהחלט.

אמנון כהן: הבנתי שחברות שאין להם רשיון בכלל לעבוד והם חפארים כאלה, עובדים בשוק, זה מוסדר כבר?

אמנון כהן: כשהייתי בוועדה לביקורת המדינה אני זוכר את הפריצות שהיו.

ולדימיר נמירובסקי: בוועדה לביקורת המדינה היה אצלך דיון על האירוע בדרום תל אביב שהיו בו 8 הרוגים.

ולדימיר נמירובסקי: אז לא על זה אנחנו מדברים.

ולדימיר נמירובסקי: אנחנו מסדירים שני פנים.

ולדימיר נמירובסקי: פן אחד אנחנו מסדירים מול כל עוסק בתחומו, זה היום, ומה שנאמר שהתחייבנו תוך חודש חודשיים להעביר זה להסדיר את הנושא של ספקי גז, ספק גז זה חברה.

ולדימיר נמירובסקי: פה אנחנו מדברים על בעלי מקצוע פרופר.

לאה ורון: על אותם טכנאים ומתכננים שעוסקים בעבודות הגפ"מ.

אמנון כהן: סעיף הגדרות.

אמנון כהן: יש גופים שנמצאים כאן שיש להם איזושהי הערה בסעיף ההגדרות.

אמנון כהן: כל נושא סעיף ראשון שמדובר על הגדרות, אני לא חושב שאנחנו נקרא את זה - - -

אתי בנדלר: הוועדה קראה את הכל, אלא אם כן לא עשיתי השוואה של התקנות החדשות כדי לוודא שלא הוספתם כאן הגדרות חדשות או השמטתם תקנות קודמות.

אמנון כהן: הסעיף הראשון, סעיף ההגדרות, יש למישהו הערה?

אמנון כהן: למישהו מהנוכחים?

אמנון כהן: הלאה.

אמנון כהן: סעיף 2.

לאה ורון: התקבלו הערות של משטרת ישראל שאני רואה שהנציגה שלהם איננה.

לאה ורון: אתם מודעים להערות שהעבירה הנציגה של משטרת ישראל, רפ"ק ידידיה אריה?

אמנון כהן: על איזה סעיף מדבר המכתב שלה?

לאה ורון: סעיף 3, אחר כך תקנה 6.

אמנון כהן: בואו נעבור אחד אחד.

אמנון כהן: סעיף אחד לסעיף ההגדרות, יש למישהו עדיין הערות?

אמנון כהן: לא? אוקי.

אמנון כהן: אנחנו עוברים הלאה לסעיף שני, מדבר על איסור עיסוק ועבודות גפ"מ שאינן טעונות רשיון.

אמנון כהן: סעיף 1, חבר הכנסת מודי, שר התשתיות לשעבר, אנחנו מאשרים?

אמנון כהן: כן?

אמנון כהן: אם אין הערות לאף אחד אנחנו מאשרים אותו.

אמנון כהן: בסעיף שני, איסור עיסוק, למישהו יש הערות?

אמנון כהן: אם אין אנחנו מאשרים.

אמנון כהן: סעיף 3, עבודות גפ"מ שאינן טעונות רשיון - - -

אתי בנדלר: כאן יש הערות של משטרת ישראל.

אתי בנדלר: הם מבקשים להוסיף את המילים בסוף הרישא, לפי תקנות אלה, ואני חושבת שהם צודקים בהערתם.

אתי בנדלר: הנוסח המוצע הוא, על אף האמור בתקנה 2, עבודות גפ"מ המפורטות להלן אינן טעונות רשיון, מציעים במשרד לביטחון פנים להוסיף את המילים, אינן טעונות רשיון לפי תקנות אלה כדי שיהיה ברור שאין בכך לייתר צורך בקבלת רשיון.

אליעזר זנדברג: סליחה, מה המשמעות שמשנים מילה?

אליעזר זנדברג: זה אומר שזה חוזר לשר והוא חותם והוא מחזיר אלינו?

אתי בנדלר: לא.

אתי בנדלר: הוועדה אישרה את התקנות בתיקונים אלה.

אתי בנדלר: זאת אומרת, אם השר לא מוכן לקבל הערה כלשהי, אז התקנות צריכות שוב בדיקה.

אתי בנדלר: אני רוצה לומר עוד משהו, אני רואה שבישיבה שהייתה בוועדה בזמנו, סוכם לשנות את כותרת השוליים, שזה יהיה עבודות גפ"מ המחייבות בהסמכה, לעומת עבודות גפ"מ שאינן טעונות רשיון.

אתי בנדלר: ואני רואה שלא שיניתם את זה.

אמנון כהן: בסדר?

אמנון כהן: מקובל עליכם?

אמנון כהן: אז משנים.

יורם ארן: תהיי מדוייקת, אם רשיון, רשיון יש פה הגדרה לסעיף הזה.

אתי בנדלר: מדובר בהסמכה או ברשיון, כבר קשה לי לשחזר היום מה שהיה.

יורם ארן: רשיון לעבודות גפ"מ לפי תקנות אלה לפי הטופס.

יורם ארן: אז זה נשאר, אתה לא יכול הסמכה פה ורשיון שם.

אתי בנדלר: המחייבות רשיון או הסמכה, או אינן מחייבות רשיון אבל הן מחייבות הסמכה לפי הוראות תקנת משנה ב' ו-ג', ולכן אני חושבת שזה כן מדוייק.

ניר גורן: שמי ניר גורן מחברת א' ב' קיסין.

ניר גורן: הסעיף הזה, לצערי הרב הוא די פותח את הכאוס שאנחנו חיים בו היום.

ניר גורן: הסדרה הזאת של הפעולות מכסה כמעט את עיקר הפעילות שיש בתחום הזה והיא תקפה לנהלים של ספק הגז.

ניר גורן: זאת אומרת כל ספק גז יחליט לעצמו נוהל.

ניר גורן: אחד יחליט שנוהל זה יומיים השתלמות, השני יחליט שבוע, השלישי יחליט שהוא עושה מבחן בעל פה בבית ושישלח לו את זה בטופס, מאותו רגע האיש יכול לעבוד לפי החוק בתחום.

אמנון כהן: מה אתה מציע?

ניר גורן: שמשרד התשתיות יקבע שוב.

ניר גורן: יקבע מה הם התנאים שאדם יכול לעבוד בתחום.

אליעזר זנדברג: המנהל קובע, זה מה שכתוב לך בסעיף קטן ג'.

אליעזר זנדברג: סעיף קטן ג' קובע שכל העבודות שבתקנת משנה 3 א' 6, תחזוקה, למעט חיבורם למערכת אספקת גז - - -

ניר גורן: אז יש סתירה בין הדברים.

אתי בנדלר: אין סתירה.

אתי בנדלר: למעט בפסקה 6, למעט עבודת גפ"מ כאמור בתקנת משנה א' 6.

אתי בנדלר: ועל א' 6 כתוב שההכשרה צריכה להיות על פי תוכנית שתאושר על ידי המנהל, זה מה שנדון והוחלט אז בוועדה.

ניר גורן: זה אומר שההערה שלי מובנית בפנים?

ניר גורן: בסדר גמור.

ולדימיר נמירובסקי: זה אומר שלא קראת היטב את החומר.

אליעזר זנדברג: אם אפשר שאלה בעניין הזה, שאלתי את ולדימיר אבל אני רוצה לשאול גם את משרד העבודה והרווחה.

אליעזר זנדברג: אמיל, בזמנו היפנו את תשומת ליבי לאחר שהייתי מעורב בתקנות כשר שמכון הנפט, יחד איתכם, בזמן קודמך אני חושב בתפקיד, נפתחו קורסים והפעילו אותם על מנת להכשיר מקצועית אנשים בדיוק לתחום הזה.

אליעזר זנדברג: השאלה שלי היא מה קורה עם אלה שכבר קיימים במערכת עם תעודות כאלה ויכולים מחר בבוקר כבר להתחיל ולפעול, האם אותה הכשרה שהייתם שותפים לה נכללת כאן או לא?

אמיל מלול: כן, היא נכללת.

אמיל מלול: רמה אחת ורמה שתיים נכללת.

אמיל מלול: אליעזר זנדברג: אני לא זוכר את השמות, יש שם 530, על פי איזה תקן.

אמיל מלול: התוכן הוא לפי התקניים, התקנים בהתאם, זה גם מה שכתוב בתקנות.

אליעזר זנדברג: זאת אומרת כל מה שהיה בעבר, האנשים הקיימים היום בשטח יכולים להמשיך לעבוד.

אמיל מלול: בוודאי.

אתי בנדלר: סליחה, אני מסתכלת בהוראת המעבר בתקנה 13, "מי שערב תחילתן של תקנות אלה היה מתקין גפ"מ רמה 1 או מתקין גפ"מ רמה 2, רשאי לעשות בעבודת גפ"מ במשך שנה מיום פירסומן", אבל אחר כך הוא יצטרך לעבור את ההכשרה הזו.

ולדימיר נמירובסקי: אבל תעודת ההסמכה שלו תקפה.

אבי פרל: לא צריך לעבור הכשרה, הוא צריך בסך הכל להגיש בקשה לרשיון חדש שהוא תקף לעוד שנתיים.

אתי בנדלר: אבל התנאי למתן רשיון הוא שעוברים את ההסמכה הזאת.

אבי פרל: מי שלא עבד מעולם בגז יצטרך ללכת לעשות הכשרה.

אבי פרל: מי שעבד בגז ויש לו תעודת מתקין 1 או רמה 2, למשך שנה מה שיש לו כרגע זה תקף.

אבי פרל: במהלך השנה הוא צריך להגיש בקשה למנהל לבקש רשיון חדש על סמך תעודת המתקין שיש לו.

אליעזר זנדברג: זאת אומרת הוא לא צריך ללמוד מחדש.

אבי פרל: הוא לא צריך ללמוד.

אבי פרל: למי שאין להתבסס על תעודה ותיקה יצטרך ללכת להכשרה ואז להגיש בקשה.

אתי בנדלר: אז בוא נאמר שאף אם הפרשנות של תקנה 13 איננה כל כך ברורה הרי לאור הצהרת משרד התשתיות שכך הם מבינים את זה אני חושבת שאפשר להסתפק בכך.

אמנון כהן: סעיף 3 בסדר?

אתי בנדלר: אז בסדר בשינוי של הכותרת שעשינו.

לאה ורון: בשני השינויים, בכותרת השוליים ובתוספת בסיפא של סעיף קטן ב'.

אתי בנדלר: אני רוצה להגיד שבדיוק תקנה 3 ג' היא התקנה שכלל לא אושרה בוועדה בזמנו כי זה היה הנושא שהועבר לאישור ועדת המשנה, זו אחת הסיבות שלמעשה אין אישור של הוועדה.

אמנון כהן: אז חבר הכנסת מודי, אנחנו מאשרים את סעיף 3, אנחנו עוברים לסעיף 4, סוגי רישיונות.

אמנון כהן: יש למישהו הערות על סוגי רישיונות?

אמנון כהן: אנחנו מאשרים חבר הכנסת מודי?

אמנון כהן: כן.

אמנון כהן: ממשיכים הלאה סעיף 5.

אמנון כהן: תנאים למתן רשיון, יש למישהו הערות?

אמנון כהן: כל סעיף 5 א' ו- 1-6 יש למישהו הערות?

אמנון כהן: היועצת המשפטית של הוועדה, יש הערות?

אמנון כהן: הכל בסדר?

אמנון כהן: חבר הכנסת מודי אנחנו מאשרים?

אליעזר זנדברג: מאשרים.

אמנון כהן: אישרנו סעיף 6, בקשת רשיון - - -

אתי בנדלר: רק תשימו לב שהמספור כאן הוא לא נכון, יש כאן בלבולים גדולים צריכה להיות תקנת משנה ג' ו-4 - - -

אמנון כהן: אנחנו סומכים על היועצת המשפטית של הוועדה שתשימי לב לתתי סעיפים.

אמנון כהן: בקשת רשיון סעיף 6, יש למישהו הערות?

עזרא לבנברג: למשטרה הייתה שם הערה.

אתי בנדלר: נכון.

אמנון כהן: למה המשטרה לא הגיעו לכאן?

אמנון כהן: לא אכפת להם?

אמנון כהן: שמישהו יקרא את הערת המשטרה בבקשה.

לאה ורון: תקנה 6, זהות המבקש, להוסיף לסעיף קטן ג' הנוגע ל...

לאה ורון: על פי חוק המרשם הפלילי ותקנות השווים.

אתי בנדלר: קשה לי קצת לייצג את המשטרה בנושא הזה אבל ברמה העקרונית, בואו נקרא את התקנה ונלמד אותה ביחד.

אתי בנדלר: מבקש רשיון יש להגיש למנהל בקשה בשתי עותקים לפי הטופס בתוספת השנייה.

אתי בנדלר: צורפו כל אלה ואז אנחנו עוברים לבקשה הרלוונטית.

אתי בנדלר: הסכמה למסירת מידע מהמרשם הפלילי.

אתי בנדלר: לכאורה כל מי שמבקש רשיון צריך לתת למנהל לבדוק אם יש לו רישום פלילי.

אתי בנדלר: אומרת המשטרה, למתן זכות עיון כל כך רחבה למנהל לתוך הנושא הזה אלא רק הנוגע לי, אני לא יודעת בדיוק מה הנוסח, זאת אומרת ברור שזה רק מה שנוגע לי, אני חשבתי שהם מבקשים משהו הרבה יותר מצומצם - - -

אליעזר זנדברג: ממילא אתה לא יכול להסכים שייתנו מידע על אחר כמדומני.

אתי בנדלר: נכון, לכן עכשיו כשאני קוראת אני לא יודעת למה בדיוק הם התכוונו.

ולדימיר נמירובסקי: אנחנו מדברים על מישהו ספציפי וזו הכוונה, אם א' מרגיש, כי א' לא מוסמך להעביר - - -

אליעזר זנדברג: אז בואו נעשה הסכמה למסירת מידע אודות המבקש מהמרשם הפלילי.

ולדימיר נמירובסקי: ב-7, 2, כתוב, הסכמה למסירת מידע מהמרשם הפלילי.

אתי בנדלר: אוקי, הסכמה למסירת מידע מהמרשם הפלילי או הנוגע לו או אודותיו, הנוגע לו זה פשוט נובע מהנוסח של הטופס עצמו שכתוב בפירוש, ועל זה הוא חותם, אני מסכים כי המנהל יבקש ויקבל מהמרשם הפלילי במשטרה כל רישום פלילי הנוגע לי, אז הם רצו לעשות את ההתאמה בנוסחים.

אמנון כהן: יש לעוד מישהו הערות על סעיף 2?

אמנון כהן: יש עוד הערות?

אמנון כהן: אנחנו מאשרים את סעיף 6, עוברים לסעיף 7.

אמנון כהן: בקשה לחידוש רשיון, יש למישהו הערות?

אמנון כהן: הלאה.

אמנון כהן: סעיף 8, אגרות.

אמנון כהן: יש למישהו הערות על האגרות?

אתי בנדלר: אני מבקשת להפנות את תשומת הלב שהמדד היסודי כאן, כך אושר בזמנו בוועדה, השאלה היא אם זה רלוונטי גם היום הוא מדד יוני 2004.

ולדימיר נמירובסקי: מאז לא הייתה אינפלציה מי יודע מה.

אתי בנדלר: אז אתה אומר שאפשר להשאיר את זה.

אתי בנדלר: אז למה בעצם צריכים היום לאשר תקנות עם מדד של אז אם לא הייתה אינפלציה?

ולדימיר נמירובסקי: אפשר לתקן את זה.

אמנון כהן: יוני 2005.

אמיל מלול: יולי 2005.

ולדימיר נמירובסקי: יוני, כי זה חצי שנה.

אמיל מלול: סליחה, יש פשוט תאריך טכני שבו אנחנו מעדכנים את שאר האגרות.

אמנון כהן: זה יהווה בעיה אם זה יהיה יוני 2005?

אמיל מלול: לא.

אתי בנדלר: הוועדה דנה בזה זה היה בחודש יוני 2004.

אמנון כהן: יוני 2005.

אמנון כהן: סעיף אגרות, יש למישהו עוד הערות?

אמנון כהן: אישרנו.

אמנון כהן: סעיף 8 עם התיקון של יוני 2005.

אמנון כהן: סעיף 9, סמכויות בעלי רשיון.

אמנון כהן: עם כל התתי סעיפים יש למישהו הערות?

אמנון כהן: אוקי, יש לך הערה היועצת המשפטית?

אמנון כהן: הערות משטרה סיימנו?

לאה ורון: סיימנו את ההערות של המשטרה.

אמנון כהן: סעיף 9 אישרנו.

אמנון כהן: סעיף 10 בדיקת התקנות גפ"מ.

אמנון כהן: יש למישהו הערה?

אמנון כהן: מאשרים.

אמנון כהן: אנחנו עוברים לסעיף 11, רענון, יש הערה למישהו?

אמנון כהן: הלאה.

אמנון כהן: סעיף 12.

אמנון כהן: תחילה.

אמנון כהן: מיום פירסומן, כולם יכולים לעמוד בגזרות החדשות?

ולדימיר נמירובסקי: אני הייתי מבקש 90 יום אם אפשר כדי שהמשרד יוכל להתארגן.

אמנון כהן: אתה ביקשת 30 יום.

ולדימיר נמירובסקי: ביקשתי אבל מאז היו קיצוצים במשרד.

אמנון כהן: מודי, אנחנו לא לוחצים כבר 3 חודשים לחכות לזה.

אמנון כהן: 30 יום ביקשתם, 30 יום תקבלו.

אליעזר זנדברג: 30 יום, אנחנו רוצים לגמור עם זה כמה שיותר מהר.

אליעזר זנדברג: אתם רוצים 60?

אליעזר זנדברג: ידעתם מזה כל כך הרבה זמן, למה אתם צריכים עכשיו לבקש יותר זמן?

אתי בנדלר: כי הם עסוקים בפינוי.

אמנון כהן: תקבלו 60 יום.

אמנון כהן: הלאה, סעיף 13, הערות מעבר.

אמנון כהן: יש למישהו בעיה עם הערות מעבר?

אמנון כהן: מספיק זמן?

אליעזר זנדברג: פה נכנסת הבהרה, נכון?

אתי בנדלר: נכון.

אבי פרל: אדוני היושב ראש, יש לי איזושהי הצעה.

אמנון כהן: רגע אחד, סעיף 13 קודם כל.

אבי פרל: בקשר לסעיף.

אבי פרל: יש לי הצעה שאולי כפי שיש איזשהו מעבר ויש איזושהי תקופה כפי שכתוב בסעיף הקודם, בסעיף 7 ב', הבקשה תוגש לא יאוחר מ-60 יום לפני תום תוקף הרשיון הנוכחי, אני הייתי מבקש אולי שיהיה בתקנה גם זמן תשובה, שתוך כמה זמן, לא יאוחר מ-60 יום, אני מבקש שתתקבל התשובה.

אולגה גבאי: כתוב שתוך 60 ימים מיום שהוגשה יחשב הדבר כהיענות לה.

אבי פרל: זה בקשה לעוסקים.

אולגה גבאי: כל רשיון שזה רשיון או ספקי גז.

אמנון כהן: סעיף 13 אושר סופית.

אמנון כהן: יש פה תוספת ראשונה, כולם נא להסתכל על תוספת ראשונה, תקנה מס' 1, רשיון לעסוק בעבודות גפ"מ, כל אחד יסתכל, מי שיש לו נגיעה יגיד.

אמנון כהן: יש למישהו הערות בנושא של תוספת ראשונה תקנה 1?

אולגה גבאי: יש פה כאילו כפילות, אני חושבת שאיפה שכתוב תוקף הרשיון ותאריך, צריך להיות תאריך המצאת הרשיון או משהו כזה.

אתי בנדלר: זאת אומרת תאריך הוצאת הרשיון?

אולגה גבאי: תאריך הוצאת הרשיון ותוקף הרשיון עד יום.

אתי בנדלר: תאריך הוצאת הרשיון וכמובן גם בכותרת נדמה לי שהתקנות צריכות להיות.

לאה ורון: איך משתמשים בחקיקה בהוצאת הרשיון או הנפקת הרשיון?

אתי בנדלר: הוועדה תאשר הוצאה ואתם תבדקו עם היחידה לנוסח החוק במשרד המשפטים.

אמנון כהן: טוב, זה לא מהותי, יש למישהו עוד הערות בנושא התקנה?

עזרא לבנברג: שמי עזרה לבנברג יושב ראש ועדת התקנות.

עזרא לבנברג: כתוב פה פירוט סוג הרשיון, הייתי רוצה שיהיה כתוב פירוט סוגי הרשיון, על מנת שאם יווצר מצב שמישהו מחזיק בשני סוגי רשיונות שלא ישלם גם פעמיים אגרות, שאפשר יהיה באותה תעודה לציין את שני הרשיונות.

אמנון כהן: בסדר, קיבלנו.

אמנון כהן: סוגי הרשיון.

אמנון כהן: יש לעוד מישהו הערה?

אמנון כהן: תודה.

אמנון כהן: תוספת ראשונה עם התיקונים שצוינו תקנה 1, רשיון לעסוק בעבודת גפ"מ - - -

לאה ורון: סליחה, אני לא הבנתי את הערה שלו, למה אתה מתכוון?

עזרא לבנברג: אם מישהו מחזיק ביותר מרשיון אחד - - -

לאה ורון: ואז על הטופס הזה כותבים את הסוגים השונים, זה סוג הרשיונות.

אתי בנדלר: סוג הרשיונות, לא סוגי הרשיון.

אתי בנדלר: הרשיון, לוכסן רישיונות.

אמנון כהן: תודה, אנחנו אישרנו את התוספת הראשונה.

אמנון כהן: אנחנו עוברים לתוספת השנייה תקנה 6.

אמנון כהן: בקשה לקבלת חידוש רשיון לעסוק בעבודות גפ"מ.

אמנון כהן: כולם יסתכלו, יראו אם הכל בסדר ואם יש למישהו הערות.

ולדימיר נמירובסקי: יש לנו בקשה להוסיף משהו.

אליעזר זנדברג: בסעיף 1 למטה, הצהרת המבקש, בסוף, אני החתום, ממש לפני התוספת צריך לתקן להתשס"ה 2005.

אמנון כהן: איפה?

אליעזר זנדברג: סעיף 1, למטה בסעיף1.

אמנון כהן: אנחנו עדיין ב-6.

אמנון כהן: למי יש הערה?

אמנון כהן: בבקשה גבירתי.

אולגה גבאי: במסמכים המצורפים ביקשנו לצרף 3 מסמכים ואנחנו מבקשים לצרף עוד מסמך אחד שנקרא, אישור התמחות, והוא רלוונטי אך ורק לצורך רשיון חדש.

אולגה גבאי: כי לפי התקנות האלה על מנת להנפיק רשיון- - -

אמנון כהן: בדף השני היכן שכתוב מסמכים מצורפים, יהיה כתוב גם אישור התמחות.

אולגה גבאי: כי אנחנו בעצם מבקשים שתהיה גם תעודת הסמכה, איזשהו אישור, נניח, על מנת לקבל רשיון מתקין גז רמה 1, אדם בעצם צריך לעשות 2 דברים, גם לקבל הסמכה מאגף ההכשרה במשרד העבודה וגם לעשות התמחות במשך חצי שנה בפיקוח של רמה 2 לפחות.

אולגה גבאי: אז שיצרף איזשהו מסמך מאותו מפקח שאצלו הוא עשה את ההתמחות - - -

אתי בנדלר: אז צריך גם לתקן את הטבלה ולעשות V ליד החדש?

אתי בנדלר: היו"ר אמנון כהן: בסדר, יש עוד הערות?

אתי בנדלר: מה רוצה גבירתי?

נועה וגנר בן שבת: אם כך צריך גם את תקנה 6 לתקן, תקנה 6 במסמכים המצורפים צריך לעשות את אותו תיקון.

לאה ורון: בתקנות עצמן?

נועה וגנר בן שבת: כן.

נועה וגנר בן שבת: בתקנה 6 יש סעיף אחד תעודת מתקין גז, 2 הסכמה למסירת מידע, 3 אישור על כיסוי ביטוחי לתחום עיסוקו של המבקש,

אמנון כהן: אז איפה את רוצה עוד תוספת?

נועה וגנר בן שבת: בתוך פיסקה 4 האישור על ההתמחות.

אולגה גבאי: או שאפשר להוסיף את זה בסעיף 1, תעודת מתקין גז או אישור רשיון.

אמנון כהן: איפה שכתוב תעודת מתקין גז או אישור רשיון או אישור התמחות.

אתי בנדלר: לא, אז תעשו את זה כפסקה 4 כי אלה 4 מסמכים, אישור התמחות.

אתי בנדלר: כתוב בפרוש שזה חל לגבי חדש?

אתי בנדלר: אוקי.

אתי בנדלר: אדוני היושב ראש, באותה תקנה עצמה אנחנו דנו בתקנה 6 שהרגע הופנינו אליה, בפסקת משנה 2, דנה בהסכמה למסירת מידע מהמרשם הפלילי הנוגע לו.

אתי בנדלר: ממש עכשיו נמסר לי ביד נייר שהגיע בפקס מחברת אובג גז שיש להם שתי הערות.

אתי בנדלר: אני רוצה להתייחס רק להערה הנוגעת לתקנת המשנה הזאת, ואני קוראת את מה שכותב מנכ"ל אותה חברה.

אתי בנדלר: "סעיף 6 2, הסכמה למסירת מידע מהמרשם הפלילי.

אתי בנדלר: סעיף זה הנו מיותר, אין לו שום קשר למקצועיות ואין טעם ולא מקום להפוך את האגף לאגף ביטחוני ומשטרתי.

אתי בנדלר: לדעתי זהו תחום שאגף הגז לא צריך לגעת בו ובנוסף משרד העבודה, ואם ירצה יוכל אולי להפנות את מתן אישור הטכנאי בהיעדר עבר פלילי.

אתי בנדלר: לדעתנו האגף צובר לעצמו כוח מופרז דרך הכנסת סעיפים מסוג זה ולכן לדעתנו יש למחוק תת סעיף זה.

אתי בנדלר: " אני חושבת שזה לפחות מחייב התייחסות של הסעיף האם באמת יש צורך בהסכמה למסירת מידע מהמרשם הפלילי כתנאי לטיפול בהגשת בקשה לרשיון?

אמנון כהן: בבקשה.

אולגה גבאי: אני רוצה להפנות את תשומת לב כבוד הוועדה לסעיף 15 לחוק הגז בטיחות ורישוי שבעצם מכוחו הותקנו התקנות האלו.

אולגה גבאי: ומה שקורה סעיף 15 אומר כך.

אולגה גבאי: המנהל רשאי לתת רשיון למבקש לעסוק בעבודות גז אם נתקיימו לגביו תנאים אלה, ויש פה שורה של תנאים, מלאו לו 18 שנים, הוא לא הורשע בעבירה שיש בה בנסיבות העניין כדי לפסול אותו מעיסוק בעבודות גז.

אולגה גבאי: כלומר יש פה הסמכה מפורשת בחוק - - -

אתי בנדלר: אני חושבת שהתשובה היא מוחצת.

אליעזר זנדברג: אין בעיה, בסדר.

אמנון כהן: הלאה, ולענייננו.

אמנון כהן: אחרי שהוספנו בסעיף 6 גם את הנושא של אישור התמחות, יש לעוד מישהו הערות?

אמנון כהן: בבקשה אדוני.

משה שפיצר: מה נוסח ההתמחות הזאת?

משה שפיצר: אם יש נוסח לזה או שזה דבר סטנדרטי?

משה שפיצר: מישהו קבע משהו?

משה שפיצר: הרי למשרד העבודה בכל מקרה מגישים את הנוסח הזה על מנת לעבור מרמה לרמה, זה אותו אחד שמגישים למשרד העבודה?

אמיל מלול: בדיוק אותו אחד.

אמיל מלול: צריך להיות רשום באיזו חברה ושהנ"ל היה תחת פיקוח של מתקין גז בדרגה יותר גבוהה.

משה שפיצר: אז את אותו נייר מגישים פעמיים?

אמיל מלול: לא, זה הנייר שמוגש לצורך ההגשה לבחינות.

אמיל מלול: אתי בנדלר: יש התייחסות לאישור ההתמחות הזאת, אולגה?

אולגה גבאי: יש התייחסות אך ורק בסעיף 5, תנאים למתן רשיון.

אולגה גבאי: שבסעיף הזה בעצם אנחנו ביקשנו, סעיף 5 א' 1 וסעיף 5 א' 2, שהוא בעצם מגדיר מה זה מתקין גפ"מ רמה 1 ומתקין גפ"מ רמה 2, יקבל מאת מנהל אגף ההכשרה או מי שהסמיכו תעודת מתקין גז רמה 1, ועסק בעבודות גפ"מ בפיקוח מתקין גפ"מ רמה 2 במשך 6 חודשים לפחות לפני מתן הרשיון.

אתי בנדלר: זאת תקופת ההתמחות אז צריך לכתוב בתקנות אלה תקופת התמחות.

אתי בנדלר: יש רק הפניה אחת?

אתי בנדלר: אני מציעה שתוסיפו כאן בתקנה 5 א' 1, וגם ב 2 , אישור התמחות בהתאם לתקנה.

אמנון כהן: אז בסעיף 6 שהוספנו את סעיף 4 אישור התמחות יהיה בהתאם לתקנות 1 או 2 לפי העניין.

אתי בנדלר: בפסקה 4 שהוספה, אישור התמחות בהתאם לתקנה 5 א' 1 או 2.

משה שפיצר: אם אפשר עוד פעם ברשותך.

אתי בנדלר: הוספה פיסקה 4 בתקנה 6.

אתי בנדלר: מה שהוסף קודם זה אישור התמחות, עכשיו מוסיפים עוד כמה מילים בהתאם לתקנה 5 א' 1 או 2 .

אתי בנדלר: אם צריך לפי העניין.

אמנון כהן: חבר הכנסת מודי, מה רצית להוסיף פה בתאריך?

אמנון כהן: שם משפחה, שם פרטי?

אליעזר זנדברג: לא, רק לשנות את התשס"ה.

אליעזר זנדברג: גם מתחת לכותרת וגם היכן שכתוב הצהרת המבקש.

אמנון כהן: התשס"ג 2003, לזה אתה מתכוון?

אתי בנדלר: כן, יש את זה בכמה מקומות.

אמנון כהן: בסדר.

אמנון כהן: בבקשה אדוני, רק תגיד לי מי אתה.

משה שפיצר: שמי משה שפיצר סמנכ"ל אמישרגז.

משה שפיצר: במסמכים המצורפים רשום כאן

משה שפיצר: פוליסת ביטוח המכסה תחום עיסוק כאשר בסעיף עצמו לא רשום פוליסה.

משה שפיצר: פוליסה יכול להיות גם עשרות עמודים פוליסת ביטוח כזאת, מדובר על אישור לפוליסה, כלומר יש הבדל בניסוח.

לאה ורון: מה זאת אומרת אישור על הפוליסה?

אמנון כהן: לא אישרו לך את כל הפוליסה אלא אישור שביטח את הנושא הזה.

אליעזר זנדברג: אתם מסתפקים בזה?

אתי בנדלר: אתם בודקים את הפוליסות עצמן או שאתם רוצים טופס אישור על עריכת פוליסת ביטוח?

אולגה גבאי: אנחנו צריכים אישור של חברת הביטוח.

אולגה גבאי: אנחנו לא בודקים פוליסות.

אתי בנדלר: אז נכתוב במקום פוליסת ביטוח נכתוב, אישור מטעם חברת ביטוח על עריכת פוליסת ביטוח המכסה את תחום העיסוק.

אתי בנדלר: אליעזר זנדברג: מה קורה באמת אם לא ברור מה כתוב בפוליסה?

אתי בנדלר: אם כך הנוסח צריך להיות אישור מטעם מבטחת מורשה על עריכת פוליסת ביטוח המכסה את תחום העיסוק.

אמנון כהן: יש למישהו עוד הערות על הסעיף הזה?

אמנון כהן: מי אדוני בבקשה?

דבי ג'ורג': דבי גורג מנכ"ל אמישרגז.

דבי ג'ורג': לא ברור לי השורה לאחר מכן, הצעת ביטוח, מה זה הצעת ביטוח?

אליעזר זנדברג: אם אתה עוד לא קיבלת את הרשיון עוד אין לך פוליסה ולכן מי שמבקש חדש יש לו הצעה על הביטוח ומי שכבר מבקש חידוש יש לו ביטוח.

דבי ג'ורג': מי מציע למי?

אליעזר זנדברג: חברת הביטוח מציעה לך הצעה ואתה מעביר את העותק שלה.

דבי ג'ורג': האם זה מעשי שחברת ביטוח תציע לפועל הצעת ביטול?

דבי ג'ורג': לדעתי זה מיותר.

אולגה גבאי: זה לא מיותר.

דבי ג'ורג': אם אדם מביא את הביטול - - -

אמנון כהן: כן, אישור מטעם חברת ביטוח הוא הביא כבר, אז מה צריך פה הצעת ביטוח?

אליעזר זנדברג: לא, אישור זה אם אתה כבר עובד.

אליעזר זנדברג: אם אתה חדש אתה לא יכול להביא טופס חידוש.

אליעזר זנדברג: אתה יודע מה, אתה יכול לחייב אותו קודם לעשות ביטוח ואחר כך לבקש את הרשיון אבל זה לא הגיוני.

ולדימיר נמירובסקי: ולא ניתן לו רשיון.

אמנון כהן: על החדשים, כל עוד לא יקבל את הרשיון הוא לא יכול לבטח שום דבר אז ישנה הצעת ביטוח, זה הנימוק.

דבי ג'ורג': אני עוד לא ראיתי חברת ביטוח נותנת לפועל הצעה - - -

אמנון כהן: גם אם אני הולך לבטח את הרכב שלי כרגע אני מקבל 4 הצעות מכל מיני חברות, אז ההצעה הזו, מתכוונים פה הצעה.

ניר גורן: צריכה להיות התחייבות של האיש לבטח את עצמו לפי התנאים אם יקבל את הרשיון ולהמציא את זה תוך איזשהו זמן, כל היתר זה חסר משמעות.

אתי בנדלר: נכון.

יורם ארן: השאלה מי יבדוק את הפוליסה, זו שאלה מאוד משמעותית כי אחר כך מתברר שקורה משהו שהפוליסה לא מכסה.

אתי בנדלר: רגע, אבל קודם כל כדי שנשלים את זה, זו הצעת ביטוח מטעם מבטחת מורשה המכסה - - -

ניר גורן: בענף הביטוח ההצעה היא של המבוטח לא של החברה.

ניר גורן: כשאתה מבטח את הרכב אתה חותם על הצעה כלפי החברה והיא עושה קיבול על ההצעה.

אתי בנדלר: אז זו לא הצעת ביטוח, זו התחייבות מטעם מבטחת מורשה לביצוע עריכת ביטוח.

לאה ורון: ובכל מקרה נשאלה פה שאלה מה הצורך בכך?

אתי בנדלר: אני כותבת את מה שאמרנו.

אתי בנדלר: התחייבות מטעם מבטחת מורשה לבטח את תחומי הפעילות של המבקש בפוליסת ביטוח משלימה.

משה שפיצר: לפי הניסיון שלנו הדברים לא עובדים בצורה כזאת, צריך לשאול את חברת הביטוח.

אבי פרל: סליחה, בתקנות עצמן מתחייב בעצם העוסק בעבודות גפ"מ, אם זה רמה 1 או 2, יש פה באחד הסעיפים שהוא מתחייב שיהיה לו ביטוח, סעיף 5, 3.

אבי פרל: אני חושב שאת זה אפשר לבטל בכלל.

פינחס בידרמן: זה נראה כמו טעות, סליחה שאני אומר.

אליעזר זנדברג: אני מציע אמנון, במקום להשאיר את זה כמו שזה, הצעת ביטוח המכסה, כמו שכתבתם, או, ופה להכניס, או התחייבות של המבקש לבטח עצמו לאחר קבלת הרשיון.

אתי בנדלר: לא, זה צריך להיות באיזשהו מקום בסעיף האופרטיבי לדעתי, לא בטופס.

אמנון כהן: עורכת דין אולגה גבאי, אנחנו יוצאים מהמינוח הזה?

אולגה גבאי: כן, בהתחשב בהערות שהושמעו פה אז בסדר.

אמנון כהן: אפשר למחוק אותו, כן?

אבי פרל: כתוב בפוליסת ביטוח שהיא מכסה תחום עיסוק.

אבי פרל: את יודעת מה, תוסיפי תוך 60 יום מיום קבלת הרשיון ובזה נגמר הסיפור.

לאה ורון: נכון.

אתי בנדלר: יש לי הצעה, באישור מטעם חברת ביטוח על קיום פוליסת ביטוח תעשו גם לגבי חידוש וגם לגבי חדש.

אתי בנדלר: בפועל אתם יכולים לתת רשיון למספר ימים ולקבל את הפוליסה ואז להפוך את זה לרשיון קבוע.

אתי בנדלר: פשוט למחוק את השורה הזאת ולהוסיף - - -

אמנון כהן: איזו שורה?

אולגה גבאי: ההצעת ביטוח אנחנו מוחקים ומה שנשאר זה בשורה השנייה, אישור מטעם מבטחת מורשה על עריכת פוליסת ביטוח המכסה את תחום העיסוק - - -

אתי בנדלר: להוסיף ו, גם, על החדש.

אתי בנדלר: היו"ר אמנון כהן: יש עוד הערות?

אתי בנדלר: בבקשה אדוני.

אילן מירון: לגבי אישור התמחות אני בכל זאת מציע שהפורמט יהיה חלק מהתקנה.

אילן מירון: היום מול משרד העבודה יש הרבה מאוד קשיים של אישורים כאלה ואחרים שלא מתקבלים.

אבי פרל: אני מסכים איתו, שיהיה נוסח אחיד.

ולדימיר נמירובסקי: אנחנו לא מתנגדים אנחנו נוציא את הנוסח.

אתי בנדלר: אישור התמחות תוסיפו הגדרה.

אתי בנדלר: אישור להוראות תקנה 5 א' 1 או 2 בנוסח שאישר המנהל, ואז מוחקים את הפסקה.

אמנון כהן: יש לעוד מישהו הערות?

אמנון כהן: נושא תקנה 6, תוספת שנייה.

אמנון כהן: הערות חשובות שאמרתם, לקחנו אותן בחשבון, לא קיפחנו אף אחד.

משה שפיצר: רק אני רוצה קריאה סופית של הסעיף הזה כדי להיות בטוח שהכל ברור.

אתי בנדלר: על איזה סעיף אתה מדבר?

משה שפיצר: על המסמכים המצורפים מהתחלה ועד הסוף.

אתי בנדלר: יש תעודת מתקין גז מטעם האגף להכשרה, זה חדש.

אתי בנדלר: אישור מטעם מבטחת מורשה על עריכת פוליסת ביטוח המכסה את תחום העיסוק, גם לגבי חדש וגם לגבי חידוש.

אתי בנדלר: השורה השלישית נמחקת והשורה האחרונה אישור התמחות, חדש.

אולגה גבאי: ואת ההגדרה של אישור התמחות את יכולה בבקשה להקריא?

אתי בנדלר: אישור בהתאם להוראות תקנה 5 א' 1 או 2 בנוסח שאישר המנהל.

אמנון כהן: אז אנחנו מאשרים, חבר הכנסת מודי, את התקנה 6 תוספת שנייה, ועוברים לדף האחרון.

אמנון כהן: תוספת שלישית תקנה 8, אגרות.

אמנון כהן: יש למישהו הערה?

אולגה גבאי: אתי, אם בעצם זו ההגדרה אז בסעיף קטן 4 שהוספנו, רק אישור התמחות וזהו, לא צריך שוב להפנות - - -

אתי בנדלר: בסדר גמור.

אמנון כהן: נושא אגרות, יותר מדי כסף או פחות מדי?

אבי פרל: לדעתי 3 ו-4 הם סכומים גבוהים מאוד וכמובן שגם 5.

אמנון כהן: אז צריך להכפיל אותם?

אמנון כהן: אליעזר זנדברג: מה שאני מציע זה שלא ניגע בזה כי אז אתה תפתח עם האוצר.

אבי פרל: אני קודם כל רוצה לברך אדוני היושב ראש, שבאמת אחרי 55 שנה סוף סוף אנחנו הולכים להוציא תקנה קודם כל של העוסקים.

אבי פרל: יש בדרך תקנה של הספקים אבל החוק היותר חשוב מהכל זה שכלום לא התקיים והענף הזה באמת - - -

לאה ורון: מר פרל, בוא תתקדם, חבל על הזמן.

אבי פרל: תני לי מילה לומר ברשותך.

אבי פרל: יש חוק שנקרא חוק קידום התחרות.

אבי פרל: כל חברי הכנסת, יושבי הראש והשרים בישראל בהווה ובעבר, הבינו שאם תהיה תחרות תהיה בטיחות.

אבי פרל: יש בעיה שהחברות הגדולות לא מחזירות את הפיקדונות.

אבי פרל: החברות הגדולות לא מקיימות חוקים - - -

אליעזר זנדברג: זה קשור לתקנות?

אבי פרל: זה קשור מאוד כי אנחנו נצטרך לקדם אותם ואם נקדם אותם נוכל גם לקדם את הדבר המבורך הזה, ואני מברך על כך שסוף סוף זה נעשה.

אמנון כהן: כמה היית רוצה בסעיף 3 נגיד?

אבי פרל: אני הייתי רוצה לפחות חצי.

אבי פרל: היום העוסקים אדוני לא ירוצו, ואתה לא תראה איזשהו לחץ על הדלתות במשרד התשתיות שמבקשים להתקבל לעבודה בגז.

אבי פרל: אני עדיין לא רואה את הלחץ שפתאום כולם רוצים ומחפשים את המקצוע המהולל הזה ולכן אני חושב שלא צריך להכביד עוד.

אמנון כהן: כמה זה היה היום?

אבי פרל: אין, להיום אין כלום אדוני.

אמנון כהן: מה אתה אומר אדוני?

משה שפיצר: מבחינתי המספרים בסדר גמור.

אמנון כהן: זה היה בתיאום, הבנתי בוועדה?

אמנון כהן: לא כפו עליכם איזשהו מחיר?

אליעזר זנדברג: זה 300.

אליעזר זנדברג: חצי מזה הם מורידים במס הכנסה בהנחה שהם מדווחים.

אבי פרל: צריכים להקל, יש תשלום לבחינה.

ולדימיר נמירובסקי: אבל בחינה היא חד פעמית, פעם בחיים.

אבי פרל: יש גם ברמה אחר כך, גם ברמה השנייה יש בחינה.

אמנון כהן: גם כשאני לומד לתואר אני משלם, בבקשה אדוני.

משה שפיצר: אני רוצה להבין פרוצדורלית כרגע, נשאר תהליך של רישוי במשרד העבודה - - -

אמנון כהן: לפני כן, הייתי רוצה לדעת את העמדה שלך בנוגע למחירים סבירים.

משה שפיצר: אני אמרתי שמקובל עלי, אני חושב שיש כאלה שיש להם רק טכנאי 1 אז זו בכלל לא בעיה.

אמנון כהן: הבנתי.

אמנון כהן: מה פרוצדורלית?

משה שפיצר: אני רק חוזר פעם נוספת, אני רק רוצה להבין, עכשיו כשאנחנו חותמים את העסק הזה לחלוטין, מה החלק של מסמך הברירה ומה החלק של משרד התשתיות בעניין הזה ואיך התהליך הזה עובד כפי שאתם מבינים אותו?

אמיל מלול: כדי לגשת לבחינות צריך לשלם אגרה בכל המקצועות, ואנחנו יישרנו קו עם שאר האגרות במקצועות הסיווג המקצועי למרות שזה עולה לנו הרבה יותר.

אמיל מלול: אחרי קבלת התוצאות עם התעודה, הם הולכים להוציא את הרשיון ולצרף את שאר המסמכים.

משה שפיצר: כלומר מה שאתה אומר זה שההכשרה במשרד העבודה מתקיימת כפי שהיא ועל סמך ההכשרה והתעודה שלכם הולכים הלאה למשרד התשתיות.

משה שפיצר: זה באמת כפל תשלום כי זה אותו רשיון פעמיים.

אמנון כהן: מה אתה אומר, משרד התשתיות?

ולדימיר נמירובסקי: אני הייתי אומר כך שאני משלם סכומים הרבה יותר גבוהים עבור רשיון שלי של מהנדס חשמל באותו משרד.

אמנון כהן: חסר מהנדסי חשמל בארץ אמרו לי.

אמנון כהן: יש לי דיון על כך בוועדת הפנים.

אמנון כהן: חסר מהנדסי חשמל, נכון?

ולדימיר נמירובסקי: תראה, באו מרוסיה ופה פתאום הפסיקו ללמוד כי באו מומחים חזקים ולא מסוגלים להתחרות באלה שבאו.

אמנון כהן: סעיף 3 הוריד אותו ל 50 אחוז, מה עושים?

ולדימיר נמירובסקי: תיכף אני אסביר.

אולגה גבאי: אני לא יודעת אם יש לנו אפשרות כזאת.

אמנון כהן: לנו יש אפשרות לכל, השאלה מה העמדה שלכם, מה הנימוק?

ולדימיר נמירובסקי: העמדה שלנו התבססה על מה שמקובל ברשיונות אחרים.

ולדימיר נמירובסקי: אין פה שום חריגה, הדבר הזה נעשה בתאום עם משרד האוצר, משרד העבודה שהם הגופים שמטפלים - - -

אמנון כהן: גם עם הוועדה?

ולדימיר נמירובסקי: זה גם עבר בוועדה.

אמנון כהן: בסדר, היועצת המשפטית של הוועדה, רצית להוסיף משהו?

אמנון כהן: אתי בנדלר: רציתי רק לומר שנושא האגרות בדרך כלל עובר ועדה שמאשרת את גובה האגרות וכיוון שהאגרה, בסופו של דבר, צריך להיות איזשהו יחס בין סכום האגרה לבין הוצאות המשרד או עלויות המשרד, בטיפול בעניין אם הוועדה לא תאשר עכשיו את האגרה, זאת אומרת שיש סיכויים מאוד טובים שהשר לא יוכל לחתום, זה לא שינוי שהוא יוכל לקבל אותו וזה אומר שזה ישאיר את הנושא שוב פתוח עם תקנות לא מאושרות לפרק זמן ארוך.

אמנון כהן: אני לא בטוח שאנחנו כוועדה צריכים לקבל תקציבים מהממשלה לוועדה, בשביל זה יש ועדה שצריכה לאשר או לא לאשר, יש לנו שיקול דעת, ואם אנחנו שומעים שיש מצוקה כזו או אחרת צריך לתת על כך את הדעת ואם הייתי משתכנע, אמנם דיברת דברי טעם ועל פניו זה נראה לי סביר - - -

אבי פרל: יש לך את סעיף 5.

אבי פרל: חידוש רשיון שבוטל, סעיף 17, אתה יודע למה הוא בוטל?

אבי פרל: כי הוא שכח לחדש אותו.

אתי בנדלר: למעט לפי פיסקה 1.

אבי פרל: נכון, אז זאת אומרת שזה 250 שקל.

ולדימיר נמירובסקי: סליחה, יש פה סעיף 4, חידוש רשיון שפג תוקף.

אבי פרל: מה זה 5?

ולדימיר נמירובסקי: 5 זה מי שבוטל.

ולדימיר נמירובסקי: עבדת כעבריין, נתפסת, שללו לך את הרשיון.

אמנון כהן: אתה גם בעד זה.

אבי פרל: זה נכון, אבל יש לו אפשרות לחדש?

אבי פרל: אז כדאי ללכת לרשיון חדש כי החדש עולה יותר זול.

אמנון כהן: חבר הכנסת מודי זנברג?

אמנון כהן: יש לך עוד הערות לנושא או שאתה מסכים עם הנוסח?

אבי פרל: אדוני היושב ראש, אם זה חס וחלילה עלול להפיל את התקנות אז אני ממליץ שנקבל אותן.

אמנון כהן: אני מאוד מכבד את מה שאמרת עכשיו כי אני רציתי כבר לשנות את המחירים, אבל אם אתה אמרת את זה - - -

אבי פרל: אין לך מושג אדוני מה זה שסוף סוף יהיו תקנות - - -

אמנון כהן: סימנתי כבר את סעיף 3 לעשות 75 אלף, אבל אם אתה כבר מסכים אז אני מודה - - -

אבי פרל: אני רק ממליץ.

אמנון כהן: חבר הכנסת מודי זנדברג, האם יש לך עוד הערה בנושא?

אליעזר זנדברג: כן, בוא נצביע כבר.

אמנון כהן: מה אתה ממהר, חבר הכנסת מודי, יש לי עוד דקה וחצי עד לדיון הבא.

אליעזר זנדברג: זה כאילו שיש פה איזושהי מערכת בחירות שאני לא מכיר אותה.

לאה ורון: זה כל פעם חוזר על עצמו.

אמנון כהן: איזו מערכת בחירות.

אמנון כהן: חברי מרכז ליכוד יש גם פה?

אמנון כהן: ש"סניקים אין פה.

אמנון כהן: אוקי, מי בעד תוספת שלישית תקנה 8 אגרות ומי בעד כל התקנות עם כל התוספות, עם כל השינויים שעשינו בתאום עם כל הגופים, תקנות הגז בטיחות ורישוי, רישוי העוסקים בעבודות גפ"מ, התשס"ד – 2004, פרוטוקול מס' 459 עם כל התיקונים, מי בעד?

אמנון כהן: פה אחד.

אמנון כהן: מי נגד?

אמנון כהן: אושר פה אחד.

אמנון כהן: תודה רבה.